Sibanye-werkers veilig na oppervlak gebringArgieffoto Ongeveer 1 800 myners by Sibanye-Stillwater se Thembelani-skag in Rustenburg is veilig na die oppervlak gebring. Die maatskappy het Woensdag in ŉ verklaring gesê verdere inspeksies “op die skag-infrastruktuur onder die 15de vlak sal nou volg ná alle werknemers veilig is”. Die werkers is van die 14de vlak af na die oppervlak gebring. Maroela Media het vroeër berig dagskofwerknemers moes Dinsdag ondergrond bly ná ŉ spoor, wat ondergrond vervoer is, losgekom en in die skag afgeval het. Die maatskappy moes eers ŉ inspeksie doen om te bepaal of die skag strukturele skade opgedoen het voor die werknemers veilig na die oppervlak gebring kon word. Geen beserings is aangemeld nie.